Hans Christian Schmidt (V), 2025-05-20:
Tak for ordet.
Om lige godt halvanden måned, den 1. juli 2025, træder ældreloven i kraft – en frisættelse af ældreområdet, som skal give vores ældre endnu mere frihed og endnu flere valgmuligheder, og lad os lige holde fast i det.
Ældreloven skal give vores ældre mere frihed og flere valgmuligheder.
Jeg tror, at det helt generelt er sundt for os politikere en gang imellem at løfte blikket og huske på, hvad det egentlig er, vi arbejder for.
Vi arbejder for at give friheden og selvbestemmelsen tilbage til den enkelte ældre, så de kan leve det liv, der passer til lige netop dem.
Det er målet.
Selvbestemmelse, tillid og samspil er ældrelovens bærende værdier, og det er de værdier, som ældreloven i sidste ende skal måles på.
Først når vores ældre ude lokalt kan mærke, at de har fået mere medbestemmelse og indflydelse på deres hverdag, når medarbejderne i ældreplejen kan mærke, at der er tillid til deres faglighed og tid til den borgernære velfærd, og når pårørende føler sig inddraget og anerkendt og også aflastet efter behov på, vil jeg mene, vi er i mål.
Nu skal frisættelsen af ældreområdet ud at leve lokalt hos vores ældre, hos medarbejderne og hos de pårørende.
Jeg vil gerne rette en særlig tak til ældreministeren i dag og sige tusind tak for ministerens indsats, for det har været helt afgørende for, at vi har kunnet få det her.
Jeg har selv haft fornøjelsen af at være herinde i mange år, mere end 30 år, og jeg har set meget, og jeg har tit savnet, at der kom så stort fokus på ældreområdet, som der er kommet her i den seneste periode, og det vil jeg gerne sige ældreministeren tusind tak for.
Det er så flot.
Jeg hæfter mig særlig ved tre elementer, som jeg gerne vil sætte nogle ord på.
Først og fremmest kan vi se, at den private hjemmehjælp stormer frem.
Op mod halvdelen af alle modtagere af hjemmehjælp vælger nu en privat leverandør.
I 2011 var der ca. 28 pct. af de ældre, der modtog både personlig pleje og praktisk hjælp, som valgte en privat leverandør.
Nu er det ikke i sig selv afgørende, at man vælger en privat leverandør, men derimod, at man kan vælge, at man har en valgmulighed – det er det, der er det afgørende.
De benytter sig jo altså af det, som de har lov til, nemlig at kunne vælge selv.
Det er meget positivt og vidner om, at flere og flere ældre benytter sig af deres ret til frit valg.
For Venstre er det vigtigt, at vores ældre frit kan vælge mellem offentlige og private leverandører, og derfor glæder jeg mig over, at vi med ældreloven sikrer ligestilling mellem offentlige og private leverandører, så private leverandører får endnu bedre muligheder for at byde ind på opgaver i ældreplejen.
På den måde styrker vi nemlig både det frie valg og vores ældres ret til selvbestemmelse.
Vi mangler og kommer til at mangle arbejdskraft i ældreplejen.
I 2070 vil antallet af ældre i Danmark være steget med mere end 40 pct.
Det betyder, at vi allerede inden for det næste årti vil mangle rigtig mange hænder i ældreplejen.
Det er ikke holdbart, og det er noget, vi skal tage dybt alvorligt.
Det gør vi også i Venstre.
Der er behov for se på, hvordan vi tiltrækker flere medarbejdere, det synes vi er godt, men også, hvordan vi fastholder de mange dygtige medarbejdere, det synes vi også godt, der allerede arbejder i ældreplejen.
Fokus skal holdes på det.
Med ældreredegørelsen kan vi se, at hele 71 pct. af sosu-medarbejderne på ældreområdet i kommunerne er ansat på deltid.
Selv om vi kan se, at flere og flere stillinger som sosu-assistent og sosu-hjælper bliver besat, er der stadig 11 pct. af de her stillinger, som ikke bliver besat under rekrutteringen.
Det må vi have fokus på.